Idar Ulstein

Idar Lars Ulstein (født 2. april 1934 i Ulsteinvik i Ulstein, død 29. april 2012) var en norsk bedriftsleder og skipsingeniør. Han var sønn av  Martin Ulstein (1893–1948) som grunnla Ulstein Mekaniske Verksted (senere Ulstein Group) i 1917 og Inga Ulstein, født Knivsflå, (8. desember 1897-27. juli 1978), som var mangeårig styreleder i bedriften etter Martins død.

Ulstein ble utdannet sivilingeniør ved skipsbyggerlinja ved Norges tekniske høgskole (nåværende NTNU) i Trondheim. Han kom for fullt inn i Ulstein Group etter fullført utdanning i 1962, og var bedriftsleder frem til han gikk av som konsernsjef i 1997.  Han ble deretter styreleder i konsernet, frem til 2011.  

Under hans ledelse mottok bedriften Farmands Pris for fremragende bedriftsledelse for 1983, og han ble noen år senere kåret til en av de femten beste bedriftsledere i Skandinavia av det svenske Veckans Affärer. I 1988 gikk han inn for å redde den konkurstruede Sunnmørsbanken.  Produktprisen 1992 ble gitt ham og overrakt av Finn Kristensen på et møte i Polyteknisk Forening. Han ble avløst som konsernsjef i Ulsteingruppen i 1997 av Bård Mikkelsen. I 1997 gikk firmaet på børsen og i 1999 ble nærmere 90% av selskapet, med unntak av skipsbyggingsaktiviteten, kjøpt opp av britiske Vickers, som noen måneder etter ble kjøpt av Rolls-Royce. Ulstein Group ble reetablert og er i dag fremdeles en familiebedrift med aktiviteter innen skipsdesign, skipsbygging og systemløsninger. Idar Ulsteins sønn, Tore Ulstein, er styreleder.

Familieselskapet Ulsmo ble etablert i 1985, og skal drive industri- og næringsutvikling samt formuesforvaltning gjennom investeringer i maritim, finans og eiendom. Selskapet blir ledet av Idar Ulsteins datter, Ingerid Ulstein, med hennes søster, Gunvor Ulstein, som styreleder.

Idar Ulstein var også mangeårig formann i Skipsbyggerienes Landsforening og Bergens Mekaniske Verksted, medlem i Norges Eksportråd, styremedlem for Mekaniske Verksteders Landsforening, Norges Industriforbund og Den Norske Creditbank, samt medlem av rådet til Det Norske Veritas og representantskapsmedlem i Norges Hypotekforening for Næringslivet.

Idar Ulstein ble i 1994 utnevnt til ridder av 1. klasse av St. Olavs Orden for «fortjeneste av norsk industri».

Referanser

Eksterne lenker 
Lenkje til Ulstein Group si heimeside
 Utdrag fra Ulstein Groups 90-års historiebok, utgitt i 2007.

Norske skipsingeniører
Norske bedriftsledere
Personer fra Ulstein kommune
Riddere av 1. klasse av St. Olavs Orden
Æresmedlemmer av Norges Tekniske Vitenskapsakademi
Ulstein Group
Fødsler i 1934
Dødsfall i 2012